Liike Nyt aloittaa digitaalisena alustana, jolla on tarkoitus korjata nykypolitiikan ongelmia. Kokonaiskuva liikkeen tarkoituksesta selkenee sitä mukaa, kun toiminta etenee, kertoo Mikael Jungner.

Politiikan startup. Poliittinen, markkinaliberaali liike, joka ei ole puolue. Politiikan uudistaja.

Muun muassa näillä sanoilla Harry ”Hjallis” Harkimon ja Mikael Jungnerin luotsaamaa Liike Nyt -yhdistystä on kuvailtu.

Harkimo ja Jungner ovat kummatkin lauantain aikana valottaneet liikkeen tarkoitusperiä. Kokonaiskuvaa sen toiminnasta on silti edelleen hankala hahmottaa.

Yllä olevalla videolla Hjallis Harkimo kertoo uudesta yhdistyksestä.

Ilta-Sanomien tavoittaman Jungnerin mukaan kokonaiskuva selkenee sitä mukaa, kun liikkeen toiminta etenee.

– Näin alussa on vielä vaikea sanoa, mitä tästä oikein on kehkeytymässä. Kyse on riskipitoisesta hankkeesta, jonka menestys riippuu lukuisista suomalaisista.

Liike Nytin lähtökohdat ovat sen perustajien mielestä kuitenkin perin selvät. Päätöksenteon täytyy muuttua nykyisestä ja kansalaisten, varsinkin nuorten ja nukkuvien, kiinnostus politiikkaan on palautettava.

– Politiikka on tätä nykyä riitelyä, hidasta ideologista kinastelua. Tämän on muututtava. Poliitikot ovat jossain määrin jopa nykyisen systeemin uhreja, Jungner sanoo.

Lisää vuorovaikutusta

Tällä hetkellä tilanne on se, että Harkimon ja Jungnerin liikkeelle on avattu verkkosivut.

Jungner sanoo, että seuraavien viikkojen aikana sivustolle ilmestyy yleisluontoisia kysymyksiä ajankohtaisista aiheista. Niiden alle aukeaa valvottu keskustelualue ja äänestys, jossa kansalaiset voivat ilmaista kantansa esille nostettuun poliittiseen teemaan. Äänestyksiin ja keskusteluun pääsee osallistumaan rekisteröitymällä sähköpostilla.

Mikael Jungner.­

Myöhemmin sivuston esittelemiä poliittisia teemoja ryhdytään alustamaan kahdella eri näkökulmalla.

– Tarkoituksena on pyytää aina kahta asiantuntijaa laatimaan vastakkaiset näkökulmat. Ne ovat kolumnimuotoisia tekstejä, jotka toimivat keskustelun avaajina, Jungner kertoo.

Jungnerin mukaan sivusto toimii aluksi eräänlaisena kanavana Harry Harkimon ja kansalaisten ajatustenvaihdolle. Esimerkiksi Harkimon sote-kanta saattaa löytää lopullisen muotonsa kansalaisten kanssa käydyn ”vuorovaikutuksen” pohjalta.

” Politiikka on tätä nykyä riitelyä, hidasta ideologista kinastelua. Tämän on muututtava.

– Harkimo vetää äänestystulosten pohjalta omat johtopäätöksensä ja äänestää sitten eduskunnan täysistunnossa joko tulosten mukaisesti tai niistä poiketen. Jos Harkimo äänestää eri tavoin kuin ihmiset sivustolla, hän kirjoittaa sivustolle perustelut, miksi äänesti niin kuin äänesti.

Verkkosivujen pääasiallinen tavoite on luoda dialogia kansalaisten ja kansanedustajien välille. Siksi Jungner toivoo, että mahdollisimman moni poliitikko innostuisi kokeilemaan alustaa ja käyttämään sitä apuna päätöksenteossa.

– Liike Nytiä ei olla rakentamassa Harkimon ympärille, vaan palvelu on avoin jokaiselle.

Hjallis Harkimo.­

Sivusto voisi toimia myös ponnahduslautana politiikasta kiinnostuneille ihmisille.

– Esillä on ollut sellainenkin ajatus, että kansalaiset voisivat käyttää sivustoa oman poliittisen uran avaamiseen. Lähtökohta on kuitenkin se, että Liike Nyt ei ole puolue, vaan politiikkaa edistävä liike. Me emme ole sidoksissa mihinkään tiettyyn puolueeseen tai poliittiseen väriin, Jungner sanoo.

Yhteinen arvopohja on oltava

Tietyt arvot liikkeellä joka tapauksessa on. Liike Nyt ilmoittaa verkkosivuillaan, että niihin lukeutuvat neljä seuraavaa: ilmastonmuutos, heikommassa asemassa olevista huolehtiminen, markkinatalous ja yrittäjyys.

Joku saattaisi nähdä arvojen välillä hienoista ristiriitaa. Nykyinen, lähinnä kulutukseen perustuva markkinatalous on esimerkiksi yksi ilmastonmuutoksen osasyy. Jungner kertoo, että verkkosivustolle listatut periaatteet on tarkoitettu suuntaviitoiksi niille, jotka pohtivat yhdistykseen liittymistä.

– Halusimme antaa periaatteilla kehyksen sille tulevaisuudelle, jota liikkeen kautta on mahdollista edistää. Mikäli näihin arvoihin ei ole valmis sitoutumaan, kannattaa kääntyä jonkin toisen liikkeen puoleen.

” Esillä on ollut sellainenkin ajatus, että kansalaiset voisivat käyttää sivustoa oman poliittisen uran avaamiseen.

Harkimon ja Jungnerin lisäksi Liike Nyt -yhdistykseen kuuluvat Tuomas Enbuske, Alex Nieminen, Helena Auramo, Sarian Antila ja Karoliina Kähönen.

Jungnerin mukaan kaikilla seitsemällä on oma roolinsa yhdistyksen toiminnassa.

– Harkimo on kansanedustaja. Minä tunnen politiikan pitkältä ajalta. Enbuske on visionääri. Nieminen tuntee vihreän ajattelun ja yritysmaailman. Auramo puolestaan hallitsee tekniikan. Hän on toiminut eräänlaisena projektinjohtajana tässä.

Kukaan jäsenistä ei kuitenkaan tavoittele minkäänlaista näkyvyyttä liikkeen kustannuksella, Jungner vakuuttaa.

– Me ainoastaan pyöritämme palvelua ja pysyttelemme taka-alalla. Emme perustaneet yhdistystä sillä ajatuksella, että saisimme sen kautta näkyvyyttä omille mielipiteillemme. Liike Nyt on luotu paljon laajempaa keskustelua varten.

Tulevaisuus näyttää, mitä kaikkea Liike Nyt tuo mukanaan. Jungner myöntää, että edessä on suuri sarka, jotta verkkosivut ja palvelu ylipäätään saadaan kunnolla toimimaan.

– En todellakaan ajattele, että Liike Nyt ratkaisisi yksin kaikkia nykypolitiikan ongelmia. Mutta ainakin se voi lievittää niitä.